CELEX: 32021D1384
Language: fi
Date: 2021-08-13 00:00:00
Title: Komission täytäntöönpanopäätös (EU) 2021/1384, annettu 13 päivänä elokuuta 2021, eurooppalaisen kansalaisaloitteen ”Palauta muovipullot (ReturnthePlastics): kansalaisaloite EU:n laajuisen panttijärjestelmän perustamisesta muovipullojen kierrättämiseksi” rekisteröintipyynnöstä Euroopan parlamentin ja neuvoston asetuksen (EU) 2019/788 mukaisesti (tiedoksiannettu numerolla C(2021) 5953) (Ainoastaan englanninkielinen teksti on todistusvoimainen)

24.8.2021   
               
               
                  FI
               
               
                  Euroopan unionin virallinen lehti
               
               
                  L 300/2
               
            
         KOMISSION TÄYTÄNTÖÖNPANOPÄÄTÖS (EU) 2021/1384,
         annettu 13 päivänä elokuuta 2021,
         eurooppalaisen kansalaisaloitteen ”Palauta muovipullot (ReturnthePlastics): kansalaisaloite EU:n laajuisen panttijärjestelmän perustamisesta muovipullojen kierrättämiseksi” rekisteröintipyynnöstä Euroopan parlamentin ja neuvoston asetuksen (EU) 2019/788 mukaisesti
         
            
               (tiedoksiannettu numerolla C(2021) 5953)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisesta kansalaisaloitteesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/788 (1) ja erityisesti sen 6 artiklan 2 ja 3 kohdan,
         sekä katsoo seuraavaa:
         
                     (1)
                  
                  
                     Komissiolle toimitettiin 2 päivänä heinäkuuta 2021 eurooppalaisen kansalaisaloitteen ”Palauta muovipullot (ReturnthePlastics): kansalaisaloite EU:n laajuisen panttijärjestelmän perustamisesta muovipullojen kierrättämiseksi” rekisteröintiä koskeva pyyntö.
                  
               
                     (2)
                  
                  
                     Aloitteen tavoitteet on esitetty seuraavasti: 1) perustetaan EU:n laajuinen panttijärjestelmä muovipullojen kierrättämiseksi, 2) kannustetaan kaikkia EU:n jäsenvaltioita huolehtimaan siitä, että muovipulloja myyvät supermarketit (ketjut) asentavat tiloihinsa palautusautomaatteja, jotta kuluttajat voivat kierrättää ostamansa ja käyttämänsä muovipullot, 3) velvoitetaan muovipulloja valmistavat yritykset maksamaan muoviveroa muovipullojen kierrätys- ja panttijärjestelmän rahoittamiseksi (saastuttaja maksaa -periaatteen mukaisesti).
                  
               
                     (3)
                  
                  
                     Pyynnön liitteessä on lisätietoja aloitteen sisällöstä, tavoitteista ja taustasta. Siinä selitetään, että aloitteessa ehdotetaan ”EU:n direktiiviä panttijärjestelmästä, jonka kautta kuluttajat voivat palauttaa muovipullonsa kätevästi niihin supermarketteihin, joista ne on ostettu”, ja pullokohtaiseksi pantiksi ehdotetaan 0,15 euroa. Liitteen mukaan muovipullojen panttijärjestelmää tarvitaan, koska ne eivät kuulu kertakäyttöisten muovituotteiden kiellon piiriin, vaikka ne kuuluvatkin yleisimpiin muovituotteisiin. Liitteen mukaan tavoitteena on perustaa muovipullojen kierrätysjärjestelmä #ReturnthePlastics viiteen jäsenvaltioon ennen ilmastokokousta (COP26), joka järjestetään marraskuun 1 ja 12 päivän 2021 välisenä aikana, ja myöhemmin koko unionin alueelle.
                  
               
                     (4)
                  
                  
                     Siltä osin kuin aloitteen tavoitteena on ympäristön tilan säilyttäminen, suojeleminen ja parantaminen, ihmisten terveyden suojeleminen ja luonnonvarojen järkevä käyttö, komissiolla on perussopimuksen 192 artiklan 1 kohdan nojalla toimivalta tehdä ehdotus säädökseksi.
                  
               
                     (5)
                  
                  
                     Siltä osin kuin kansallisten sääntöjen välillä on eroja, jotka voivat luoda kaupan esteitä ja haitata perusvapauksia ja siten vaikuttaa suoraan sisämarkkinoiden toimintaan tai aiheuttaa merkittäviä kilpailun vääristymiä, komissiolla on perussopimuksen 114 artiklan nojalla toimivalta ehdottaa sisämarkkinoiden toteuttamista ja toimintaa koskevaa säädöstä jäsenvaltioiden lakien, asetusten ja hallinnollisten määräysten yhdenmukaistamiseksi.
                  
               
                     (6)
                  
                  
                     Näin ollen mikään kansalaisaloitteen osista ei selvästi ylitä komission toimivaltaa tehdä ehdotus unionin säädökseksi perussopimusten soveltamiseksi.
                  
               
                     (7)
                  
                  
                     Tämä päätelmä ei rajoita sen arvioimista, täyttyisivätkö tässä tapauksessa konkreettiset tosiasialliset ja aineelliset edellytykset, joiden perusteella komissio voi toimia, mukaan lukien suhteellisuusperiaatteen noudattaminen.
                  
               
                     (8)
                  
                  
                     Järjestäjäryhmä on antanut riittävän näytön siitä, että asetuksen (EU) 2019/788 5 artiklan 1 ja 2 kohdassa säädetyt vaatimukset täyttyvät, ja nimennyt yhteyshenkilöt mainitun asetuksen 5 artiklan 3 kohdan ensimmäisen alakohdan mukaisesti.
                  
               
                     (9)
                  
                  
                     Kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi Euroopan unionista tehdyn sopimuksen 2 artiklassa esitettyjen unionin arvojen eikä Euroopan unionin perusoikeuskirjaan kirjattujen oikeuksien vastainen.
                  
               
                     (10)
                  
                  
                     Aloite ”Palauta muovipullot (ReturnthePlastics): kansalaisaloite EU:n laajuisen panttijärjestelmän perustamisesta muovipullojen kierrättämiseksi” olisi sen vuoksi rekisteröitävä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Rekisteröidään eurooppalainen kansalaisaloite ”Palauta muovipullot (ReturnthePlastics): kansalaisaloite EU:n laajuisen panttijärjestelmän perustamisesta muovipullojen kierrättämiseksi”.
         
         
            2 artikla
            Tämä päätös on osoitettu eurooppalaisen kansalaisaloitteen ”Palauta muovipullot (ReturnthePlastics): kansalaisaloite EU:n laajuisen panttijärjestelmän perustamisesta muovipullojen kierrättämiseksi” järjestäjäryhmälle, jota edustavat ja jonka yhteyshenkilöinä toimivat Anouk STALLAERTS ja Marina KONSTANTINIDI.
         
         
            Tehty Brysselissä 13 päivänä elokuuta 2021.
            
               
                  Komission puolesta
               
               Věra JOUROVÁ
               
                  Varapuheenjohtaja
               
            
         
         
            (1)  EUVL L 130, 17.5.2019, s. 55.